## Pravilnik o matici i osobniku osoba uključenih u probaciju

### NN 78/2010 (23.6.2010.), Pravilnik o matici i osobniku osoba uključenih u probaciju

MINISTARSTVO PRAVOSUĐA

2250

Na temelju članka 15. stavka 5. Zakona o probaciji (»Narodne novine«, broj: 153/09), ministar pravosuđa donosi

PRAVILNIK

O MATICI I OSOBNIKU OSOBA UKLJUČENIH U PROBACIJU

OPĆE ODREDBE

Članak 1.

Ovim Pravilnikom propisuje se sadržaj matice osoba uključenih u probaciju prema kojima se izvršavaju probacijski poslovi, sadržaj središnje matice i osobnika, način vođenja i uvida te čuvanja upisanih podataka, kao i druga pitanja od značaja za praćenje zakonitog izvršavanja probacijskih poslova i provedbu pojedinačnog programa postupanja tijekom izvršavanja sankcija za koje je isti propisan.

VOĐENJE MATICE

Članak 2.

1) Matice vode nadležni uredi za probaciju Uprave za probaciju i podršku žrtvama i svjedocima Ministarstva pravosuđa (u daljnjem tekstu: Ured za probaciju) prema mjestu prebivališta odnosno boravišta osobe uključene u probaciju u elektroničkom obliku.

2) Središnju maticu vodi Središnji ured Uprave za probaciju i podršku žrtvama i svjedocima (u daljnjem tekstu: Središnji ured) u elektroničkom obliku.

UPIS PODATAKA U MATICU

Članak 3.

1) Upis u maticu obavlja se po službenoj dužnosti odmah po primitku pravomoćne i izvršne presude ili rješenja za izvršavanje sankcije, mjere, obveze ili zahtjeva nadležnog tijela, a najkasnije u roku od 24 sata odnosno prvi radni dan.

2) Upis u maticu obavljaju službenici Ureda za probaciju, sukladno rasporedu na radno mjesto.

Članak 4.

1) Podaci koji se unose u maticu su službena tajna.

2) Pristup podacima sadržanih u matici i središnjoj matici dozvoljen je službenicima sukladno opisu poslova i zadaća radnoga mjesta, a podacima sadržanih u matici i službenicima Središnjeg ureda ovlaštenim za nadzor.

3) Izvatke i prijepise iz matica dostavit će se na zahtjev državnog odvjetništva, suda, suca izvršenja i kaznionice, odnosno zatvora.

4) Pod izvatkom se smatra ispis određenog stanja, a pod prijepisom povijesni ispis.

Članak 5.

1) Podaci uneseni u računalo moraju imati dvije sigurnosne kopije od kojih jedna mora biti na prijenosnom magnetnom mediju i osigurana na odgovarajući način.

2) Sigurnosne kopije se spremaju najmanje jedanput dnevno.

3) Podaci iz matica dnevno se dostavljaju elektroničkim putem u Središnju maticu.

SADRŽAJ PODATAKA U MATICI

Članak 6.

1) Uredi za probaciju prikupljaju, upisuju, objedinjuju i pohranjuju podatke u maticu osoba uključenih u probaciju.

2) Matica se sastoji od evidencija, a svaka evidencija od jednog ili više upisa u određenoj godini.

3) Matica je označena godinom upisa, brojčanom oznakom Ureda za probaciju i rednim brojem upisa u godini.

4) Svaki upis u maticu obavlja se na temelju pismena zaprimljenih i upisanih u urudžbeni zapisnik sukladno Uredbi o uredskom poslovanju.

Članak 7.

Središnju maticu čine svi podaci iz matica Ureda za probaciju.

Članak 8.

U maticu osoba uključenih u probaciju upisuje se:

1. godina upisa, brojčana oznaka Ureda za probaciju i redni broj,

2. prezime,

3. ime,

4. djevojačko prezime,

5. ime roditelja,

6. datum rođenja,

7. spol,

8. MBG (uz privolu),

9. OIB,

10. mjesto rođenja,

11. država rođenja,

12. adresa prebivališta (ulica, kbr., mjesto),

13. općina prebivališta,

14. država prebivališta,

15. adresa boravišta (ulica, kbr., mjesto),

16. općina boravišta,

17. država boravišta,

18. nacionalnost (uz privolu),

19. državljanstvo,

20. obrazovanje,

21. zanimanje,

22. ranija kažnjavanost i osuđivanost,

23. bračno stanje,

24. broj djece,

25. vrsta probacijskog posla,

26. svrha probacijskog posla,

27. presuda/rješenje/zahtjev (nadležno tijelo, poslovni broj, datum),

28. zahtjev žrtve, obitelji žrtve, oštećenika ili obitelji počinitelja za organiziranje pomoći i podrške (podnositelj zahtjeva, poslovni broj, datum),

29. datum zaprimanja presude/rješenja/zahtjeva,

30. datum početka izvršavanja sankcije, mjere, obveze,

31. datum i sat početka izvršavanja istražnog zatvora u domu,

32. istek istražnog zatvora u domu prema rješenju iz točke 27.,

33. istek zaštitnog nadzora uz uvjetnu osudu,

34. rok izvršavanja rada za opće dobro na slobodi,

35. relativna zastara izvršavanja sankcije, mjere, obveze,

36. apsolutna zastara izvršavanja sankcije, mjere, obveze,

37. početak uvjetnog otpusta,

38. istek uvjetnog otpusta,

39. nadležni sud izvršenja,

40. kazneno djelo (naziv i članak),

41. osnova istražnog zatvora iz čl. 123. Zakona o kaznenom postupku,

42. obveze izrečene okrivljeniku u istražnom zatvoru u domu,

43. mjere opreza izrečene okrivljeniku u istražnom zatvoru u domu,

44. visina izrečene kazne zatvora,

45. trajanje uvjetne osude/uvjetnog otpusta,

46. broj dana rada za opće dobro na slobodi,

47. sigurnosna mjera (naziv i članak),

48. posebna obveza (naziv i članak),

49. podaci o žrtvi (prezime, ime, datum rođenja, prebivalište, boravište),

50. podaci o obitelji žrtve (prezime, ime, srodstvo, prebivalište, boravište),

51. podaci o skrbniku žrtve (prezime, ime, prebivalište, boravište, nadležni centar za socijalnu skrb),

52. podaci o podnositelju zahtjeva iz točke 28. (prezime, ime, odnos/srodstvo s počiniteljem, prebivalište, boravište),

53. naziv kaznionice/zatvora u kojoj se zatvorenik nalazi ili iz koje se otpušta,

54. presuda po kojoj izdržava kaznu zatvora (sud, poslovni broj, datum),

55. sigurnosna mjera uz kaznu zatvora (naziv i članak),

56. posebna obveza uz kaznu zatvora (naziv i članak),

57. adresa stanovanja tijekom pogodnosti, prekida kazne, za vrijeme uvjetnog otpusta, doma u kojem će se izvršavati istražni zatvor u domu (ulica i kbr., mjesto, općina),

58. nadležna policijska postaja,

59. ime i prezime nadležnog probacijskog službenika,

60. odluka o rasporedu na rad za opće dobro na slobodi (broj, datum),

61. pravna osoba u kojoj se izvršava rad za opće dobro na slobodi,

62. datum akta i osnova za upućivanje na izvršavanje drugom Uredu za probaciju,

63. odgoda izvršavanja sankcije, mjere, obveze (naziv tijela, broj, datum i osnova),

64. prekid izvršavanja sankcije, mjere, obveze (naziv tijela, broj, datum i osnova),

65. presuda/rješenje o izmjeni sankcije, mjere, obveze tijekom izvršavanja (naziv tijela, broj, datum),

66. rješenje o produljenju istražnog zatvora u domu (naziv tijela, broj i datum rješenja, istek istražnog zatvora u domu po rješenju),

67. optužnica/optužni prijedlog (nadležno tijelo, broj i datum optužnice),

68. ukupno trajanje istražnog zatvora u domu (godina, mjeseci, dana),

69. rješenje o ukidanju istražnog zatvora (nadležno tijelo, broj i datum odluke),

70. ukidanje istražnog zatvora u domu (datum i sat),

71. završetak izvršavanja zaštitnog nadzora/rada za opće dobro na slobodi/nadzora uvjetnog otpusta (datum i osnova),

72. završetak izvršavanja mjere/obveze,

73. izvješće probacijskog službenika (poslovni broj, datum),

74. napomene.

Članak 9.

U evidencije matice upisuju se podaci iz članka 8. ovog Pravilnika točka 1. – 26. te ovisno o izrečenoj sankciji, mjeri ili obvezi upisuju se i podaci:

a) u evidenciju osuđenika kojima je izrečen zaštitni nadzor uz uvjetnu osudu, podaci iz točke 27., 29., 30., 33., 39., 40., 44., 45., 47., 48., 49., 50., 51., 58., 59., 62., 63., 64., 65., 71., 73. i 74.,

b) u evidenciju osuđenika kojima je izrečen rad za opće dobro na slobodi, podaci iz točke 27., 29., 30., 34., 35., 36., 39., 40., 44., 46., 47., 48., 49., 50., 51., 59., 60., 61., 62., 63., 64., 65., 71., 73. i 74.,

c) u evidenciju uvjetno otpuštenih zatvorenika, podaci iz točke 27., 29., 37., 38., 39., 40., 44., 45., 47., 48., 49., 50., 51., 53., 54., 55., 56., 57., 58., 59., 62., 63., 64., 65., 71., 73. i 74.,

d) u evidenciju zatvorenika za koje je zatvor odnosno kaznionica zatražio izvješće, podaci iz točke 27., 29., 40., 44., 49., 50., 51., 53., 54., 55., 56., 57., 58., 59., 62., 73. i 74.,

e) u evidenciju zatvorenika za koje je zatvor odnosno kaznionica zatražio nadzor i organizaciju provođenja posebnih obveza ili mjera tijekom korištenja pogodnosti izvan zatvora ili kaznionice, podaci iz točke 27., 29., 40., 44., 49., 50., 51., 53., 54., 55., 56., 57., 58., 59., 62., 65., 72., 73. i 74.,

f) u evidenciju počinitelja za koje je državno odvjetništvo, sud i sudac izvršenja zatražio izvješće, podaci iz točke 27., 29., 39., 40., 44., 49., 50., 51., 53., 54., 55., 56., 57., 59., 62., 73. i 74.,

g) u evidenciju okrivljenika prema kojima se provodi nadzor izvršavanja obveza prema rješenju državnog odvjetnika kada odlučuje o kaznenom progonu prema načelu svrhovitosti, podaci iz točke 27., 29., 30., 40., 49., 50., 51., 59., 62., 65., 72., 73. i 74.,

h) u evidenciju okrivljenika protiv kojih je određen istražni zatvor u domu, podaci iz točke 27., 29., 31., 32., 40., 41., 42., 43., 57., 58., 59., 62., 66., 67., 68., 69., 70., 73. i 74.,

i) u evidenciju okrivljenika prema kojima se provodi nadzor izvršavanja mjere opreza obveze redovitog javljanja nadležnom Uredu za probaciju, podaci iz točke 27., 29., 30., 40., 49., 50., 51., 59., 62., 72., 73. i 74.,

j) u evidenciju počinitelja vezano uz kojeg je žrtva, obitelj žrtve, oštećenik ili obitelj počinitelja podnijela zahtjev za podršku ili pomoć, podaci iz točke 28., 29., 49., 52., 62., 73. i 74.

OSOBNIK

Članak 10.

Ured za probaciju za svaku osobu uključenu u probaciju vodi osobnik u koji se unose podaci o osobi i ulaže dokumentacija potrebna za praćenje zakonitog izvršavanja probacijskih poslova.

Članak 11.

1) Osobnik se sastoji od omota osobnika i mapa.

2) Na vanjskoj strani omota osobnika otisnut je naziv Ureda za probaciju i oznaka: »Osobnik osobe uključene u probaciju« ispod kojih se upisuju ime i prezime osobe uključene u probaciju, izrečena sankcija, mjera ili obveza i matični broj osobe.

3) Na unutarnjoj strani omota osobnika nalaze se podaci iz članka 8. te ovisno o izrečenoj sankciji, mjeri ili obvezi i podaci iz članka 9. ovog Pravilnika.

4) Osobnik sadrži mape za sve vrste probacijskih poslova u koje se odlaže dokumentacija vezana uz tijek njihova izvršavanja, a svaka mapa sadrži podmape ovisno o vrsti dokumentacije.

Članak 12.

1) Podmape iz članka 11. stavka 1. ovog Pravilnika su Podmapa I, Podmapa II, Podmapa III, Podmapa IV i Podmapa V.

2) Podmapa I sadrži: presude, rješenja i zahtjeve nadležnih tijela temeljem kojih se izvršavaju probacijski poslovi i drugu sudsku dokumentaciju, te izvadak iz kaznene evidencije; zahtjev žrtve, obitelji žrtve, oštećenika ili obitelji počinitelja za organiziranje pomoći i podrške.

3) Podmapa II sadrži: rezultate procjene kriminogenih rizika i tretmanskih potreba počinitelja kaznenih djela (po potrebi), medicinsku dokumentaciju, mišljenja i izvješća drugih tijela (odvjetništva, centra za socijalnu skrb, policije).

4) Podmapa III sadrži: pojedinačni program postupanja (po potrebi), odluke iz nadležnosti Uprave, žalbe osobe uključene u probaciju na odluke i rješenja žalbe.

5) Podmapa IV sadrži: izvješća probacijskog službenika, evidencije svih aktivnosti vezanih uz izvršavanje probacijskih poslova sukladno Pravilniku o izvršavanju probacijskih poslova, podneske nadležnih tijela, osoba uključenih u probaciju i drugih osoba, evidenciju o podnescima i rješavanju istih.

6) Podmapa V sadrži: zaključno izvješće, potvrdu poslodavca o izvršenom radu za opće dobro na slobodi.

PRIJELAZNE I ZAVRŠNE ODREDBE

Članak 13.

Matice i središnja matica ustrojit će se u roku od dva mjeseca od početka rada Ureda za probaciju, a upis u elektroničke matice započet će najkasnije mjesec dana od dana ustrojavanja elektroničkih matica.

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/5

Urbroj: 514-08-01-10-2

Zagreb, 9. lipnja 2010.

Ministar
dr. sc. Ivan Šimonović, v. r.

Pravilnik, NN 78/2010-2250